Meddelelse i henhold til artikel 33 i Rådets forordning (EF) nr. 1/2003 om gennemførelse af konkurrencereglerne i traktatens artikel 81 og 82

(2003/C 243/03)

(EØS-relevant tekst)

Kommissionen opfordrer hermed alle interesserede parter til at indsende deres bemærkninger til udkast til Kommissionens forordning (EF) om procedurer indledt af Kommissionen i henhold til traktatens artikel 81 og 82.

Bemærkningerne sendes til Kommissionen senest otte uger efter datoen for offentliggørelsen i Den Europæiske Unions Tidende. Det er Kommissionens faste praksis at offentliggøre de bemærkninger, den modtager som led i en offentlig høring. Der er imidlertid mulighed for at anmode om, at bemærkningerne eller dele heraf forbliver fortrolige. I så fald bedes De tydeligt angive på forsiden, at De ikke ønsker bemærkningerne offentliggjort, og De bedes samtidig indsende en ikke-fortrolig version af bemærkningerne til Kommissionen med henblik på offentliggørelse. Bemærkningerne indsendes enten med e-post til

COMP-MODERNISATION-PACKAGE@cec.eu.int

eller med post til Europa-Kommissionen Generaldirektoratet for Konkurrence

Direktorat A 3 - Det Europæiske Konkurrencenet

Moderniseringspakken

B - 1049 Bruxelles

Udkast til Kommissionens forordning om Kommissionens procedurer i henhold til EF-traktatens artikel 81 og 82

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til aftalen om Det Europæiske Økonomiske Samarbejdsområde,

under henvisning til Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82(1), særlig artikel 33,

efter høring af Det Rådgivende Udvalg for Kartel- og Monopolspørgsmål, og

ud fra følgende betragtninger:

(1) Rådets forordning (EF) nr. 1/2003 giver Kommissionen beføjelse til at regulere visse aspekter af procedurerne i forbindelse med anvendelsen af traktatens artikel 81 og 82. Det er nødvendigt at fastlægge regler for Kommissionens indledning af procedurer samt for behandling af klager og høring af de berørte parter.

(2) I henhold til forordning (EF) nr. 1/2003 skal de nationale domstole undgå at træffe afgørelser, der kan være i strid med beslutninger, som Kommissionen har til hensigt at træffe. I henhold til artikel 11, stk. 6, i samme forordning mister de nationale konkurrencemyndigheder deres kompetence, så snart Kommissionen har indledt en procedure. I den forbindelse er det vigtigt, at medlemsstaternes domstole og konkurrencemyndigheder har kendskab til, at Kommissionen har indledt en procedure. Kommissionen bør derfor kunne offentliggøre sine beslutninger om at indlede en procedure.

(3) Når Kommissionen indhenter mundtlige udtalelser fra fysiske eller juridiske personer, skal de interviewede personer underrettes om formålet med interviewet og om, hvorvidt udtalelserne registreres. For at sikre at de registrerede udtalelser er korrekte, bør den interviewede person også have mulighed for at korrigere disse.

(4) Det hedder i forordning (EF) nr. 1/2003, at virksomheder kan pålægges bøder, hvis de undlader inden for den tidsfrist, der er fastsat af Kommissionen, at rette et urigtigt, ufuldstændigt eller forvansket svar, der er givet af et medlem af personalet under kontrolundersøgelser. Det er derfor nødvendigt at stille den registrerede udtalelse til rådighed for virksomheden og etablere en procedure, som giver den mulighed for eventuelt at tilføje berigtigelser til de svar, dens medarbejdere har givet. De svar, der gives af et medlem af personalet, skal forblive i Kommissionens sagsakter som registreret under kontrolundersøgelsen.

(5) Klager udgør en vigtig informationskilde, når det drejer sig om at afsløre overtrædelser af konkurrencereglerne. Det er vigtigt at definere klare og effektive procedurer for behandling af klager, der indgives til Kommissionen.

(6) For at blive antaget som en klage i henhold til artikel 7 i forordning (EF) nr. 1/2003 skal en klage indeholde visse nærmere angivne oplysninger.

(7) For at bistå klagerne med at fremlægge de nødvendige oplysninger for Kommissionen bør der udarbejdes en formular. For at en klage kan blive behandlet som en klage i henhold til artikel 7 i forordning (EF) nr. 1/2003, er det en forudsætning, at de oplysninger, der er anført på denne formular, er afgivet. Fysiske eller juridiske personer, der har valgt denne fremgangsmåde, bør gives mulighed for i vid udstrækning at blive inddraget i den procedure, Kommissionen har indledt med henblik på at konstatere en overtrædelse. De bør imidlertid ikke have adgang til forretningshemmeligheder eller andre fortrolige oplysninger, der tilhører andre parter, som er involveret i proceduren.

(8) Klagerne bør gives mulighed for at fremsætte deres synspunkter, hvis Kommissionen mener, at der ikke er tilstrækkelig grund til at reagere på klagen. Hvis Kommissionen imidlertid afviser en klage med den begrundelse, at den behandles eller allerede er behandlet af en national konkurrencemyndighed, skal den meddele klageren, hvilken myndighed der er tale om.

(9) For at sikre virksomhedernes ret til forsvar bør Kommissionen give de pågældende virksomheder og virksomhedssammenslutninger lejlighed til at udtale sig, før den træffer en beslutning.

(10) Der bør også fastsættes bestemmelser om høring af parter, som hverken er klagere i henhold til artikel 7 i forordning (EF) nr. 1/2003 eller parter i proceduren, men som ikke desto mindre kan påvise en tilstrækkelig interesse.

(11) For at forbedre effektiviteten af de mundtlige høringer bør høringskonsulenten have beføjelse til at give parterne, klagere, tredjeparter, der er indbudt til høringen, Kommissionens tjenestegrene og medlemsstaternes myndigheder tilladelse til at stille spørgsmål under høringen.

(12) Når Kommissionen giver aktindsigt, bør den sikre, at forretningshemmeligheder og andre fortrolige oplysninger beskyttes. Kommissionen bør have mulighed for at anmode virksomheder, der har forelagt dokumenter eller erklæringer, om at angive, hvilke oplysninger der er fortrolige.

(13) Når forretningshemmeligheder og fortrolige oplysninger er nødvendige for at bevise en overtrædelse, bør Kommissionen afveje interessen i at beskytte sådanne oplysninger mod offentlighedens interesse i at få bragt overtrædelsen af konkurrencereglerne til ophør. Til det formål vurderer den for hvert enkelt dokument, om behovet for at offentliggøre vejer tungere end den skade, som offentliggørelsen kan forvolde.

(14) Af hensyn til retssikkerheden bør der fastsættes en tidsfrist for forelæggelse af de forskellige dokumenter og erklæringer, der er omhandlet i denne forordning.

(15) Denne forordning afløser Kommissionens forordning (EF) nr. 2842/98 af 22. december 1998 om høring af parter i visse procedurer efter EF-traktatens artikel 85 og 86(2), som derfor bør ophæves.

(16) Denne forordning bringer procedurereglerne i transportsektoren på linje med de generelle procedureregler i alle sektorer. Kommissionens forordning (EF) nr. 2843/98 af 22. december 1998 om form, indhold og andre enkeltheder i forbindelse med ansøgninger og anmeldelser indgivet i henhold til Rådets forordning (EØF) nr. 1017/68(3), (EØF) nr. 4056/86(4) og (EØF) nr. 3975/87(5) om anvendelse af konkurrencereglerne i transportsektoren(6) bør derfor ophæves.

(17) Kommissionens forordning (EF) nr. 1/2003 ophæver anmeldelses- og godkendelsessystemet. Kommissionens forordning (EF) nr. 3385/94 af 21. december 1994 om form, indhold og andre enkeltheder i forbindelse med ansøgninger og anmeldelser indgivet i henhold til Rådets forordning nr. 17(7) bør ophæves -

UDSTEDT FØLGENDE FORORDNING:

KAPITEL I

ANVENDELSESOMRÅDE

Artikel 1

Genstand og anvendelsesområde

Denne forordning gælder for procedurer, der gennemføres af Kommissionen i henhold til traktatens artikel 81 og 82.

KAPITEL II

INDLEDNING AF EN PROCEDURE

Artikel 2

Indledning af en procedure

1. Kommissionen kan beslutte at indlede en procedure med henblik på at vedtage en beslutning i henhold til artikel 7-10 i forordning (EF) nr. 1/2003 på et hvilket som helst tidspunkt, dog senest ved udsendelsen af en klagepunktsmeddelelse til de pågældende virksomheder eller offentliggørelsen af en meddelelse i henhold til artikel 27, stk. 4, i denne forordning.

2. Indledningen af en procedure kan offentliggøres i Den Europæiske Unions Tidende eller på enhver anden passende måde.

3. Kommissionen behøver ikke indlede en procedure, før den udøver sine undersøgelsesbeføjelser i henhold til kapitel V i forordning (EF) nr. 1/2003.

4. Kommissionen behøver ikke indlede en procedure for at afvise en klage i henhold til artikel 7 i forordning (EF) nr. 1/2003.

KAPITEL III

KOMMISSIONENS UNDERSØGELSER

Artikel 3

Beføjelse til at indhente udtalelser

1. Når Kommissionen interviewer en person med vedkommendes samtykke i overensstemmelse med artikel 19 i forordning (EF) nr. 1/2003, skal den ved interviewets start angive retsgrundlaget for og formålet med interviewet. Den skal også meddele den interviewede person, om den har til hensigt at registrere interviewet. Interviewet kan gennemføres på en hvilken som helst måde, herunder ved hjælp af telefon eller elektroniske midler.

2. Kommissionen kan registrere den interviewede persons udtalelser i en hvilken som helst form.

3. Den interviewede person får stillet en kopi af de registrerede udtalelser til rådighed. Kommissionen fastsætter en tidsfrist, inden for hvilken den interviewede person kan underrette den om eventuelle korrektioner i udtalelserne.

Artikel 4

Mundtlige spørgsmål under kontrolundersøgelser

1. Når repræsentanter for eller andre ledsagende personer, der er bemyndiget af Kommissionen, afkræver en virksomheds eller en virksomhedssammenslutnings repræsentanter eller medarbejdere forklaringer i henhold til artikel 20, stk. 2, litra e), i forordning (EF) nr. 1/2003, kan forklaringerne registreres i en hvilken som helst form.

2. En kopi af de udtalelser, der er registreret i henhold til stk. 1, skal efter kontrolundersøgelsen stilles til rådighed for den berørte virksomhed eller virksomhedssammenslutning.

3. I tilfælde, hvor der er interviewet en medarbejder i en virksomhed eller en virksomhedssammenslutning, som ikke har eller ikke havde virksomhedens eller virksomhedssammenslutningens tilladelse til at fremsætte udtalelser på vegne af virksomheden, fastætter Kommissionen en tidsfrist, inden for hvilken virksomheden eller virksomhedssammenslutningen kan meddele Kommissionen eventuelle berigtigelser, som skal tilføjes til den udtalelse, der er fremsat af en sådan medarbejder.

KAPITEL IV

BEHANDLING AF KLAGER

Artikel 5

Antagelse af klager

1. Fysiske og juridiske personer skal godtgøre en berettiget interesse for at være berettiget til at indgive klage, jf. artikel 7 i forordning (EF) nr. 1/2003.

2. Klager indgivet af fysiske eller juridiske personer i henhold til artikel 7 i forordning (EF) nr. 1/2003 skal indeholde de oplysninger, der kræves i formular C. Kommissionen kan give fritagelse for pligten til at indsende en del af de oplysninger, herunder dokumenter, der kræves i formular C, når den mener, at sådanne oplysninger ikke er nødvendige for undersøgelsen af sagen.

3. Der indsendes tre papirkopier og om muligt en elektronisk kopi af klagen til Kommissionen. Klageren skal også indsende en ikke-fortrolig version af klagen.

4. Klager indgives på et af Unionens officielle sprog.

Artikel 6

Klagernes deltagelse i proceduren i henhold til artikel 7 i forordning (EF) nr. 1/2003

1. Når Kommissionen udsender en klagepunktsmeddelelse vedrørende en sag, over hvilken den har modtaget en klage, skal den sende klageren en kopi af den ikke-fortrolige version af klagepunktsmeddelelsen og fastsætte en tidsfrist, inden for hvilken klageren skriftligt kan fremsætte sine synspunkter.

2. Om nødvendigt kan Kommissionen også give klagerne mulighed for at fremsætte deres synspunkter ved den mundtlige høring af de parter, til hvem der er udsendt en klagepunktsmeddelelse, hvis klagerne anmoder herom i deres skriftlige bemærkninger.

Artikel 7

Afvisning af klager

1. Hvis Kommissionen efter at have modtaget en klage mener, at der på grundlag af de oplysninger, den er i besiddelse af, ikke er tilstrækkelig grund til at reagere på klagen, underretter den klageren om grundene hertil og fastsætter en tidsfrist, inden for hvilken klageren kan fremsætte sine synspunker skriftligt. Kommissionen har ikke pligt til at tage hensyn til eventuelle yderligere skriftlige indlæg modtaget efter den dato.

2. Hvis klageren fremsætter sine synspunkter inden for den tidsfrist, der er fastsat af Kommissionen, og de skriftlige indlæg fra klageren ikke giver anledning til en anden vurdering af klagen, afviser Kommissionen klagen ved en beslutning.

3. Hvis klageren undlader at fremsætte sine synspunkter inden for den tidsfrist, der er fastsat af Kommissionen, skal klagen anses for at være blevet trukket tilbage.

Artikel 8

Afvisning af klager i henhold til artikel 13 i forordning (EF) nr. 1/2003

Hvis Kommissionen efter at have modtaget en klage i henhold til artikel 7 i forordning (EF) nr. 1/2003 afviser den i henhold til artikel 13 i Rådets forordning (EF) nr. 1/2003, skal den omgående meddele klageren, hvilken national konkurrencemyndighed der behandler eller allerede har behandlet sagen.

Artikel 9

Adgang til oplysninger

1. Når Kommissionen har meddelt klageren, at den har til hensigt at afvise en klage, kan klageren anmode om at få adgang til de dokumenter, der ligger til grund for Kommissionens foreløbige vurdering. Klageren kan imidlertid ikke få adgang til forretningshemmeligheder og andre fortrolige oplysninger, der tilhører andre parter, som er involveret i procedurerne.

2. De dokumenter, som klageren har haft adgang til i forbindelse med procedurer, der gennemføres af Kommissionen i henhold til traktatens artikel 81 og 82, må kun benyttes af klageren i forbindelse med anvendelsen af disse bestemmelser i traktaten.

KAPITEL V

UDØVELSE AF RETTEN TIL AT BLIVE HØRT

Artikel 10

Klagepunktsmeddelelse og svar fra virksomhederne og virksomhedssammenslutningerne

1. Kommissionen underretter skriftligt de berørte virksomheder og/eller virksomhedssammenslutninger om de klagepunkter, der er fremført mod dem. Klagepunktsmeddelelsen stiles til hver enkelt part.

2. I forbindelse med klagepunktsmeddelelsen til virksomhederne og/eller virksomhedssammenslutningerne fastsætter Kommissionen en tidsfrist, inden for hvilken virksomhederne og/eller virksomhedssammenslutningerne kan underrette den skriftligt om deres synspunkter. Kommissionen er ikke forpligtet til at tage hensyn til skriftlige indlæg modtaget efter det tidspunkt.

3. I deres indlæg kan parterne anføre alle forhold, som de har kendskab til, og som er relevante for deres forsvar mod de klagepunkter, der er fremført af Kommissionen. De skal vedlægge alle relevante dokumenter som bevis for de anførte forhold. De skal indsende tre papirkopier og om muligt en elektronisk kopi af deres indlæg og af de vedlagte dokumenter. De kan foreslå, at Kommissionen hører personer, som kan bekræfte de forhold, der er anført i indlægget.

Artikel 11

Ret til at blive hørt

1. Kommissionen skal give de parter, som den har sendt en klagepunktsmeddelelse, mulighed for at blive hørt, før den hører det rådgivende udvalg, der er henvist til i artikel 14, stk. 1, i forordning (EF) nr. 1/2003.

2. I sine beslutninger behandler Kommissionen kun klagepunkter, som virksomhederne og/eller virksomhedssammenslutningerne har fået mulighed for at udtale sig om.

Artikel 12

Ret til en mundtlig høring

Kommissionen skal give de virksomheder og/eller virksomhedssammenslutninger, som den har sendt en klagepunktsmeddelelse, mulighed for at uddybe deres argumenter under en mundtlig høring, hvis de anmoder herom i deres skriftlige indlæg.

Artikel 13

Høring af tredjeparter

1. Hvis andre parter end dem, der er henvist til i artikel 5 og 11, anmoder om at blive hørt og påviser en tilstrækkelig interesse, underretter Kommissionen dem skriftligt om karakteren af og genstanden for proceduren og fastsætter en dato, inden hvilken de kan fremsætte deres synspunkter skriftligt.

2. Kommissionen kan om nødvendigt opfordre parterne i stk. 1 til at uddybe deres argumenter under den mundtlige høring af de virksomheder og/eller virksomhedssammenslutninger, mod hvilke der er fremført klagepunkter, hvis de anmoder herom i deres skriftlige bemærkninger.

3. Kommissionen kan give enhver anden tredjepart, som påviser en tilstrækkelig interesse, mulighed for mundtligt at fremsætte sine synspunkter under den mundtlige høring af de parter, mod hvem der er fremført klagepunkter.

4. Kommissionen kan opfordre enhver anden person til at fremsætte sine synspunkter skriftligt og/eller under den mundtlige høring af de parter, mod hvem der er fremført klagepunkter.

Artikel 14

Gennemførelse af mundtlige høringer

1. Høringerne gennemføres af en uafhængig høringskonsulent.

2. Kommissionen indbyder de personer, der skal høres, til at deltage i den mundtlige høring på en dato, som den fastsætter.

3. Kommissionen indbyder konkurrencemyndighederne i medlemsstaterne til at deltage i den mundtlige høring. Den kan ligeledes indbyde embedsmænd og andre ansatte fra andre myndigheder i medlemsstaterne.

4. De indbudte personer skal enten møde op personligt eller være repræsenteret af juridiske repræsentanter eller andre behørigt godkendte repræsentanter. Virksomheder og virksomhedssammenslutninger kan også repræsenteres af en behørigt godkendt repræsentant udpeget blandt deres eget faste personale.

5. Personer, som høres af Kommissionen, kan bistås af deres advokater eller andre kvalificerede personer, som er godkendt af høringskonsulenten.

6. Mundtlige høringer er ikke offentlige. Hver person kan blive hørt enkeltvis eller under tilstedeværelse af andre personer, der er indbudt til at deltage, under hensyntagen til virksomhedernes berettigede interesse i, at deres forretningshemmeligheder eller andre fortrolige oplysninger ikke afsløres.

7. Høringskonsulenten kan tillade parterne, klagerne, tredjeparter, der er indbudt til høringen, Kommissionens tjenestegrene og medlemsstaternes myndigheder at stille spørgsmål under høringen.

8. Udtalelserne fra hver enkelt af de hørte personer registreres. De registrerede udtalelser fra høringen skal efter anmodning stilles til rådighed for de personer, der deltog i høringen. Der skal tages hensyn til virksomhedernes berettigede interesse i, at deres forretningshemmeligheder eller andre fortrolige oplysninger ikke afsløres.

KAPITEL VI

AKTINDSIGT OG BEHANDLING AF FORTROLIGE OPLYSNINGER

Artikel 15

Aktindsigt og brug af dokumenter

1. Kommissionen skal give de virksomheder og/eller virksomhedssammenslutninger, som den har sendt en klagepunktsmeddelelse, indsigt i sagsakterne, hvis de anmoder derom. Aktindsigt gives efter fremsendelsen af klagepunktsmeddelelsen.

2. Retten til aktindsigt omfatter ikke interne dokumenter hos Kommissionen eller medlemsstaternes konkurrencemyndigheder. Retten til aktindsigt omfatter heller ikke korrespondance mellem Kommissionen og medlemsstaternes konkurrencemyndigheder eller mellem sidstnævnte, hvis en sådan korrespondance er indeholdt i Kommissionens sagsakter.

3. Der er ikke noget i denne forordning, der er til hinder for, at Kommissionen offentliggør og anvender oplysninger, som er nødvendige for at bevise en overtrædelse af traktatens artikel 81 eller 82.

4. Dokumenter, der er fremskaffet gennem aktindsigt i henhold til denne artikel, må kun benyttes i forbindelse med anvendelsen af traktatens artikel 81 og 82.

Artikel 16

Identifikation og beskyttelse af fortrolige oplysninger

1. Oplysninger, herunder dokumenter, må ikke videregives eller stilles til rådighed af Kommissionen, såfremt de indeholder forretningshemmeligheder eller andre fortrolige oplysninger tilhørende en hvilken som helst person.

2. Kommissionen kan anmode virksomheder og virksomhedssammenslutninger, der har fremlagt dokumenter eller fremsat udtalelser i henhold til forordning (EF) nr. 1/2003, om at angive de dokumenter eller dele af dokumenter, som de anser for at indeholde forretningshemmeligheder eller andre fortrolige oplysninger, som tilhører dem, og angive de virksomheder, med hensyn til hvilke sådanne dokumenter skal anses for fortrolige. Kommissionen kan ligeledes anmode virksomheder eller virksomhedssammenslutninger om at angive en hvilken som helst del af en klagepunktsmeddelelse, et resumé af sagen udarbejdet i henhold til artikel 27, stk. 4, i forordning (EF) nr. 1/2003 eller en beslutning vedtaget af Kommissionen, som efter deres opfattelse indeholder forretningshemmeligheder.

3. Kommissionen kan fastsætte en tidsfrist, inden for hvilken virksomhederne og virksomhedssammenslutningerne skal:

a) dokumentere deres krav om fortrolighed med hensyn til hvert enkelt dokument eller en del af et dokument, hver enkelt udtalelse eller en del af en udtalelse

b) forsyne Kommissionen med en ikke-fortrolig version af dokumenterne eller udtalelserne, hvori de fortrolige passager er slettet

c) give en kortfattet beskrivelse af hver enkelt af de slettede oplysninger.

4. Efterkommer virksomhederne eller virksomhedssammenslutningerne ikke de anmodninger, der er henvist til i stk. 2 og 3, vil de pågældende dokumenter eller udtalelser blive anset for ikke at indeholde fortrolige oplysninger.

Artikel 17

Bilæggelse af uenighed i forbindelse med fortrolige oplysninger

Hvis Kommissionen påtænker at offentliggøre oplysninger, som er fremlagt af en virksomhed eller en virksomhedssammenslutning, og som af virksomheden og/eller virksomhedssammenslutningen anses for at være fortrolige, skal den - med forbehold af artikel 15, stk. 3 - underrette dem skriftligt om sine planer og grundene hertil. Kommissionen fastsætter en tidsfrist, inden for hvilken virksomheden kan meddele den sine synspunkter skriftligt. Hvis virksomheden og/eller virksomhedssammenslutningen fortsat modsætter sig offentliggørelsen, træffer Kommissionen en beslutning om offentliggørelsen af den pågældende oplysning, som meddeles den berørte virksomhed.

KAPITEL VII

ALMINDELIGE OG AFSLUTTENDE BESTEMMELSER

Artikel 18

Tidsfrister

1. Når Kommissionen fastsætter de tidsfrister, der er omhandlet i artikel 3, stk. 3, artikel 4, stk. 3, artikel 6, stk. 1, artikel 7, stk. 1, artikel 10, stk. 2, artikel 16, stk. 3, og artikel 17, stk. 1, tager den både hensyn til, hvor megen tid, der er nødvendig for at udarbejde indlægget, og hvor meget sagen haster.

2. Den tidsfrist, der er henvist til i artikel 6, stk. 1, artikel 7, stk. 1, og artikel 10, stk. 2, er mindst fire uger. For så vidt angår procedurer, der er indledt med henblik på at træffe foreløbige forholdsregler i henhold til artikel 8 i forordning (EF) nr. 1/2003, kan denne tidsfrist imidlertid afkortes til en uge.

3. Den tidsfrist, der er henvist til i artikel 3, stk. 3, artikel 4, stk. 2, artikel 16, stk. 3, og artikel 17, er mindst to uger.

Artikel 19

Ophævelser

1. Forordning (EF) nr. 2842/98, (EF) nr. 2843/98 og (EF) nr. 3385/94 ophæves.

2. Henvisninger til de ophævede forordninger skal fortolkes som henvisninger til denne forordning.

Artikel 20

Overgangsbestemmelser

De proceduremæssige skridt, der er gennemført i henhold til forordning (EF) nr. 2842/98 og (EF) nr. 2843/98, bevarer deres virkninger i forbindelse med anvendelsen af nærværende forordning.

Artikel 21

Ikrafttræden

Denne forordning træder i kraft den 1. maj 2004.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den ...

(1) EFT L 1 af 4.1.2003, s. 1.

(2) EFT L 354 af 30.12.1998, s. 18.

(3) Rådets forordning (EØF) nr. 1017/68 af 19.7.1968 om anvendelse af konkurrenceregler for transport med jernbane, ad landeveje og sejlbare vandveje (EFT L 175 af 23.7.1968, s. 1). Senest ændret ved tiltrædelsesakten af 1994.

(4) Rådets forordning (EØF) nr. 4056/86 af 22.12.1986 om fastsættelse af de nærmere retningslinjer for anvendelse af traktatens artikel 81 og 82 på søtransport (EFT L 378 af 31.12.1986, s. 4). Senest ændret ved tiltrædelsesakten af 1994.

(5) Rådets forordning (EØF) nr. 3975/87 af 14.12.1987 om fastsættelse af fremgangsmåden ved anvendelsen af konkurrencereglerne på virksomheder i luftfartssektoren (EFT L 374 af 31.12.1987, s. 1). Senest ændret ved forordning (EØF) nr. 2410/92 (EFT L 240 af 24.8.1992, s. 18).

(6) EFT L 354 af 30.12.1998, s. 22.

(7) EFT L 377 af 31.12.1994, s. 28.

BILAG

>PIC FILE= "C_2003243DA.000902.TIF">